Tesla overvejer Apple AirPlay i sine biler

Det er ikke uvant for Elon Musk at modtage forslag, ris og ros til Teslas biler via Twitter. Og det er samtidig heller ikke uvant at de forslag rent faktisk bliver til noget. Det er derfor heller ikke uvæsentligt at Musk har reageret på nedenstående tweet der efterspørger Apples AirPlay i Tesla-bilerne.

Tesla har historisk ikke gjort meget for Apple-brugere. Apple CarPlay er som bekendt ikke muligt (det er Android Auto dog heller ikke) ligesom Apple Music er fraværende som app i Teslas infotainmentsystem. Bruger du denne musiktjeneste er du begrænset til Bluetooth. Og derved ingen nem tilgang til dit musikbibliotek på den store centerskærm.

Will discuss this and other improvements with Tesla audio engineering. The new Model S and X sound system is incredible.
— Elon Musk (@elonmusk) May 27, 2022

Selvom en tilføjelse af AirPlay i Tesla vil øge musikkvaliteten markant, så løser det naturligvis ikke problemstillingen med at musikbiblioteket ikke kan gennembladres via skærmen. Men mon ikke de fleste Tesla- og iPhone-ejere alligevel vil sætte pris på at kunne udnytte det glimrende musikanlæg bilerne er udstyret med?

Når højt ønskede integrationer mangler, så er chancen for at nogle har hacket sig til en løsning stor. Det samme gør sig selvfølgelig gældende, med den manglende Apple CarPlay-integration i Tesla. Løsningen er beskrevet hos MacRumors. Du skal blot bruge en minicomputer med internetopkobling og wi-fi og en særlig Android-version (!). Det vil for de fleste nok være mere tiltalende at vente (og krydse fingre) for en officiel understøttelse.

Tesla overvejer Apple AirPlay i sine biler